Pasiūlymas Tarybos reglamentas iš dalies pakeičiantis Reglamentą Nr. (EB) 2500/2001, kad būtų galima įgyvendinti Bendrijos pagalbą pagal finansinio reglamento 54 straipsnio 2 dalies c punktą /* KOM/2004/0814 galutinis - CNS 2004/0285 */





Briuselis, 20.12.2004 KOM(2004) 814 galutinis 2004/0285 (CNS) Pasiūlymas TARYBOS REGLAMENTAS iš dalies pakeičiantis Reglamentą Nr. (EB) 2500/2001, kad būtų galima įgyvendinti Bendrijos pagalbą pagal finansinio reglamento 54 straipsnio 2 dalies c punktą (pateikta Komisijos) AIŠKINAMASIS MEMORANDUMAS Šios pataisos tikslas – priderinti Tarybos reglamentą Nr. 2500/2001 dėl pasirengimo stojimui finansinės paramos Turkijai prie naujojo finansinio reglamento nuostatų dėl centralizuoto netiesioginio valdymo taikymo (54 straipsnio 2 dalies c punktas FR). Komisija tokį pat pasiūlymą pateikė dėl Phare reglamento ir CARDS reglamento; nuo 2007 m. tokios pat taisyklės numatytos taip pat taikyti pagal naująją pasirengimo narystei pagalbos programą (IPA). Finansinis reglamentas 54 straipsnio 2 dalyje leidžia vykdyti biudžetą centralizuotai ir netiesiogiai ir nustato konkrečius vykdymo reikalavimus pagal 54 straipsnio 2 dalies c punktą. Šie reikalavimai nustato, kad biudžeto centralizuoto netiesioginio vykdymo srityje Komisija „viešosios valdžios ir ypač biudžeto vykdymo užduotis gali patikėti (…) nacionalinėms viešojo sektoriaus institucijoms arba institucijoms, kurių veiklą reglamentuoja privatinė teisė, veikiančioms viešųjų paslaugų srityje, pateikiant pakankamas finansines garantijas ir laikantis biudžeto vykdymo priemonėse numatytų sąlygų“ ir kad „tokioms institucijoms biudžeto vykdymo uždaviniai gali būti patikėti tik tuo atveju, jeigu pagrindinis programos teisės aktas arba atitinkama veikla suteikia pavedimo galimybę ir nustato atitinkamų institucijų atrankos kriterijus (…)“[1]. Pasirengimo narystei pagalbos srityje centralizuotas netiesioginis valdymas ta forma, kuri yra nustatyta 54 straipsnio 2 dalies c punkte, praeityje pasirodė esantis vertinga priemone, ypač Techninės pagalbos ir informacijos mainų programos (TAIEX) veikloje. Turkija per pastaruosius metus iš TAIEX veiklos yra gavusi didelės naudos. Todėl reikėtų užtikrinti, kad nuo dabar iki įsigaliojant IPA reglamentui Turkijai naujuoju finansiniu reglamentu nustatytomis sąlygomis ir toliau būtų prieinama TAIEX pagalba. 2004/0285 (CNS) Pasiūlymas TARYBOS REGLAMENTAS iš dalies pakeičiantis Reglamentą Nr. (EB) 2500/2001, kad būtų galima įgyvendinti Bendrijos pagalbą pagal finansinio reglamento 54 straipsnio 2 dalies c punktą EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 181 a straipsnio 2 dalį, atsižvelgdama į Komisijos pasiūlymą[2], atsižvelgdama į Europos Parlamento nuomonę[3], kadangi: 2002 m. birželio 25 d. Tarybos Reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento[4] (finansinis reglamentas) 54 straipsnio 2 dalyje leidžiama Bendrijos biudžetą vykdyti centralizuotai ir netiesiogiai, ir nustatomi konkretūs vykdymo reikalavimai. Pasirengimo narystei pagalbos srityje centralizuotas netiesioginis valdymas ta forma, kuri yra nustatyta finansinio reglamento 54 straipsnio 2 dalies c punkte, praeityje pasirodė esantis vertinga priemone, ypač Techninės pagalbos ir informacijos mainų biuro (TAIEX) veikloje. Pastaraisiais metais Turkija buvo viena iš stambiausių TAIEX veiklos klienčių, ir jai turėtų būti suteikta galimybė ir pagal naujuoju finansiniu reglamentu nustatytas taisykles toliau naudotis šia priemone. Pasirengimo narystei pagalbos srityje pageidautinas suderintas požiūris, todėl turėtų būti vartojama tokia pat formuluotė, kokia yra numatyta Reglamentuose 3906/1989 (Phare), 2666/2000 (CARDS), taip pat IPA reglamento projekte. Todėl 2001 m. gruodžio 17 d. Tarybos reglamentas (EB) Nr. 2500/2001 dėl pasirengimo stojimui finansinės paramos Turkijai ir iš dalies pakeičiantis Reglamentus (EEB) Nr. 3906/89, EB Nr. 1267/1999, (EB) Nr. 1268/1999 ir (EB) Nr. 555/2000[5] turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Tarybos reglamentas (EB) Nr. 2500/2001 iš dalies keičiamas taip: Įterpiamas šis 6a straipsnis: „ 6a straipsnis Komisija, paisydama Tarybos reglamento (EB, Euratomas) Nr. 1605/2002[6] 54 straipsnyje nustatytų ribų, nusprendžia viešosios valdžios užduotis, ypač biudžeto vykdymo užduotis, patikėti to reglamento 54 straipsnio 2 dalyje išvardytoms įstaigoms. Reglamento (EB, Euratomas) Nr. 1605/2002 54 straipsnio 2 dalies c punkte apibrėžtoms įstaigoms galima patikėti viešosios valdžios užduotis, jei jos turi pripažintą tarptautinį statusą, laikosi tarptautiniu mastu pripažintų valdymo ir kontrolės sistemų, ir jas prižiūri viešoji institucija.“ 2 straipsnis Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] Reglamento (EB) Nr. 1605/2002, OL L 248, 2002 9 16, p. 1, 54 straipsnio 2 dalies c punktas. [2] OL C , , p. . [3] OL C , , p. . [4] OL L 248, 2002 9 16, p.1 [5] OL L 342, 2001 12 27, p. 1. Reglamentas su paskutiniais pakeitimais, padarytais Tarybos reglamentu (EB) Nr. 769/2004 (OL L 123, 2004 4 27, p.1). [6] OL L 248, 2002 9 16, p.1.